CELEX: 32021R1018
Language: et
Date: 2021-06-22 00:00:00
Title: Komisjoni rakendusmäärus (EL) 2021/1018, 22. juuni 2021, millega muudetakse rakendusmääruses (EL) 2021/637 sätestatud rakenduslikke tehnilisi standardeid seoses globaalse süsteemse olulisuse näitajate avalikustamisega ja tunnistatakse kehtetuks rakendusmäärus (EL) nr 1030/2014 (EMPs kohaldatav tekst)

24.6.2021   
               
               
                  ET
               
               
                  Euroopa Liidu Teataja
               
               
                  L 224/6
               
            
         KOMISJONI RAKENDUSMÄÄRUS (EL) 2021/1018,
         22. juuni 2021,
         millega muudetakse rakendusmääruses (EL) 2021/637 sätestatud rakenduslikke tehnilisi standardeid seoses globaalse süsteemse olulisuse näitajate avalikustamisega ja tunnistatakse kehtetuks rakendusmäärus (EL) nr 1030/2014
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artiklit 434a,
         ning arvestades järgmist:
         
                     (1)
                  
                  
                     Määruse (EL) nr 575/2013 artikli 441 kohaselt peavad globaalsed süsteemselt olulised ettevõtjad avalikustama iga aasta nende näitajate väärtused, mida on kasutatud krediidiasutuste ja investeerimisühingute punktisumma arvutamiseks Euroopa Parlamendi ja nõukogu direktiivi 2013/36/EL (2) artiklis 131 osutatud kindlaksmääramise metoodika alusel. Komisjoni rakendusmääruses (EL) nr 1030/2014 (3) (mis võeti vastu määruse (EL) nr 575/2013 artikli 441 lõike 2 alusel) on sätestatud globaalsete süsteemselt oluliste ettevõtjate kindlaksmääramisel kasutatavate väärtuste avalikustamise ühtsed vormingud ja tähtajad. Määruse (EL) nr 575/2013 artikli 441 lõige 2 tunnistati kehtetuks Euroopa Parlamendi ja nõukogu määrusega (EL) 2019/876 (4).
                  
               
                     (2)
                  
                  
                     Direktiivi 2013/36/EL artiklis 131 on sätestatud globaalsete süsteemselt oluliste ettevõtjate kindlaksmääramise kriteeriumid. Komisjoni delegeeritud määruses (EL) nr 1222/2014 (5) on täpsustatud kõnealuse kindlaksmääramise metoodikat ja määratletud globaalsete süsteemselt oluliste ettevõtjate alakategooriad. Delegeeritud määrust (EL) nr 1222/2014 muudeti komisjoni delegeeritud määrusega (EL) 2021/539, (6) et võtta arvesse globaalsete süsteemselt oluliste ettevõtjate kindlaksmääramise muudetud rahvusvahelisi standardeid, mille Baseli pangajärelevalve komitee võttis vastu 2018. aasta juulis (7). Need muudetud rahvusvahelised standardid ja eelkõige nõue kasutada ühtset vormingut teabe esitamiseks nende näitajate väärtuste kohta, mida kasutatakse määruse (EL) nr 575/2013 artiklis 441 osutatud globaalsete süsteemselt oluliste ettevõtjate punktisumma kindlaksmääramiseks, peaksid kajastuma komisjoni rakendusmääruses (EL) 2021/637 (8).
                  
               
                     (3)
                  
                  
                     Seepärast tuleks rakendusmäärust (EL) 2021/637 vastavalt muuta.
                  
               
                     (4)
                  
                  
                     Määrusega (EL) 2019/876 lisati määrusesse (EL) nr 575/2013 artikkel 434a, millega anti komisjonile õigus võtta vastu rakenduslikud tehnilised standardid, et täpsustada ühtseid vorminguid sellise teabe avalikustamiseks, mille abil saab hinnata krediidiasutuste ja investeerimisühingute riskiprofiili ning seda, mil määral nad täidavad määruse (EL) nr 575/2013 I–VII osas sätestatud nõudeid. Rakendusmäärus (EL) 2021/637 võeti vastu kõnealuse artikli 434a alusel ja sellega kehtestati rakendusmääruse (EL) nr 1030/2014 nõuete asemel uued nõuded. Seepärast on asjakohane tunnistada rakendusmäärus (EL) nr 1030/2014 kehtetuks.
                  
               
                     (5)
                  
                  
                     Selleks et tagada sujuv üleminek rakendusmääruselt (EL) nr 1030/2014 rakendusmäärusele (EL) 2021/637, peaks käesoleva määruse kohaldamise kuupäev langema kokku rakendusmääruse (EL) nr 2021/637 kohaldamise kuupäevaga, mis on 28. juuni 2021. Samal põhjusel peaks käesoleva määruse jõustumise kuupäev olema sama kui selle Euroopa Liidu Teatajas avaldamise kuupäev, mis eelneb kohaldamise kuupäevale, milleks on 28. juuni 2021.
                  
               
                     (6)
                  
                  
                     Baseli pangajärelevalve komitee avaldas 2019. aasta detsembris konsolideeritud Baseli raamistiku, sealhulgas kolmanda samba muudetud avalikustamisnõuded, (9) mis peamiselt lisati määrusesse (EL) nr 575/2013 määrusega (EL) 2019/876. Nende muudatuste rakendamiseks kehtestati rakendusmäärusega (EL) 2021/637 järjepidev ja täielik kolmanda samba avalikustamisraamistik. Sellest tuleneb, et kui globaalsed süsteemselt olulised ettevõtjad avalikustavad teabe oma punktisumma kindlaksmääramiseks kasutatud näitajate väärtuste kohta, peaksid nad kasutama kolmanda samba aruannet kooskõlas käesoleva määrusega.
                  
               
                     (7)
                  
                  
                     Käesolev määrus põhineb Euroopa Pangandusjärelevalve poolt komisjonile esitatud rakenduslike tehniliste standardite eelnõul.
                  
               
                     (8)
                  
                  
                     Euroopa Pangandusjärelevalve on korraldanud avalikud konsultatsioonid käesoleva määruse aluseks olevate regulatiivsete tehniliste standardite eelnõu kohta, analüüsinud võimalikke seonduvaid kulusid ja kasu ning küsinud nõu Euroopa Parlamendi ja nõukogu määruse (EL) nr 1093/2010 (10) artikli 37 kohaselt loodud pangandussektori sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Komisjoni rakendusmääruse (EL) 2021/637 muutmine
            Rakendusmäärusesse (EL) 2021/637 lisatakse artikkel 6a:
            
               
                  „Artikkel 6a
                  Globaalse süsteemse olulisuse näitajate avalikustamine
                  
                     1.   Globaalsed süsteemselt olulised ettevõtjad avalikustavad teabe näitajate väärtuste kohta, mida kasutatakse määruse (EL) nr 575/2013 artiklis 441 osutatud punktisumma kindlaksmääramiseks, kasutades määruse (EL) nr 575/2013 artiklis 434a osutatud ühtset avalikustamisvormingut, mida asjaomased asutused kasutavad vastavalt komisjoni delegeeritud määruse (EL) nr 1222/2014 artikli 3 lõikele 2 näitajate väärtuste kogumiseks, välja arvatud kõnealuse artikli kohaselt kogutud lisaandmed ja memokirjed.
                  
                  
                     2.   Globaalsed süsteemselt olulised ettevõtjad avalikustavad lõikes 1 osutatud teabe kolmanda samba aastalõpu aruandes. Globaalsed süsteemselt olulised ettevõtjad avalikustavad lõikes 1 osutatud teabe uuesti esimeses kolmanda samba aruandes pärast asjaomastele asutustele näitajate väärtuste lõplikku esitamist, kui esitatud näitajad erinevad kolmanda samba aastalõpu aruandes avaldatud näitajatest.“
                  
               
            
         
         
            Artikkel 2
            Rakendusmääruse (EL) nr 1030/2014 kehtetuks tunnistamine
            Rakendusmäärus (EL) nr 1030/2014 tunnistatakse kehtetuks.
         
         
            Artikkel 3
            Jõustumine
            Käesolev määrus jõustub Euroopa Liidu Teatajas avaldamise päeval.
            Seda kohaldatakse alates 28. juunist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. juuni 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 176, 27.6.2013, lk 1.
         
            (2)  Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
         
            (3)  Komisjoni 29. septembri 2014. aasta rakendusmäärus (EL) nr 1030/2014, milles sätestatakse rakenduslikud tehnilised standardid seoses selliste näitajate väärtuste avalikustamise ühtse vormingu ja kuupäevaga, mille alusel määratakse kindlaks globaalsed süsteemselt olulised ettevõtjad vastavalt Euroopa Parlamendi ja nõukogu määrusele (EL) nr 575/2013 (ELT L 284, 30.9.2014, lk 14).
         
            (4)  Euroopa Parlamendi ja nõukogu 20. mai 2019. aasta määrus (EL) 2019/876, millega muudetakse määrust (EL) nr 575/2013 seoses finantsvõimenduse määra, stabiilse netorahastamise kordaja, omavahendite ja kõlblike kohustuste nõuete, vastaspoole krediidiriski, tururiski, kesksetes vastaspooltes olevate positsioonide, ühiseks investeerimiseks loodud ettevõtjates olevate riskipositsioonide, riskide kontsentreerumise, aruandlus- ja avalikustamisnõuetega ning millega muudetakse määrust (EL) nr 648/2012 (ELT L 150, 7.6.2019, lk 1).
         
            (5)  Komisjoni 8. oktoobri 2014. aasta delegeeritud määrus (EL) nr 1222/2014, millega täiendatakse Euroopa Parlamendi ja nõukogu direktiivi (EL) nr 2013/36/EL seoses regulatiivsete tehniliste standarditega, millega täpsustatakse globaalsete süsteemselt oluliste ettevõtjate kindlaksmääramise metoodikat ja määratakse kindlaks globaalsete süsteemselt oluliste ettevõtjate alakategooriad (ELT L 330, 15.11.2014, lk 27).
         
            (6)  Komisjoni 11. veebruari 2021. aasta delegeeritud määrus (EL) 2021/539, millega muudetakse delegeeritud määrust (EL) nr 1222/2014, millega täiendatakse Euroopa Parlamendi ja nõukogu direktiivi (EL) nr 2013/36/EL seoses regulatiivsete tehniliste standarditega, millega täpsustatakse globaalsete süsteemselt oluliste ettevõtjate kindlaksmääramise metoodikat ja määratakse kindlaks globaalsete süsteemselt oluliste ettevõtjate alakategooriad (ELT L 108, 29.3.2021, lk 10).
         
            (7)  Baseli raamistik – SCO40. Globaalsed süsteemselt olulised pangad.
         
            (8)  Komisjoni 15. märtsi 2021. aasta rakendusmäärus (EL) 2021/637, millega kehtestatakse rakenduslikud tehnilised standardid seoses krediidiasutuste ja investeerimisühingute avalikustatava teabega, millele on osutatud Euroopa Parlamendi ja nõukogu määruse (EL) nr 575/2013 VIII osa II ja III jaotises, ning tunnistatakse kehtetuks komisjoni rakendusmäärus (EL) nr 1423/2013, komisjoni delegeeritud määrus (EL) 2015/1555, komisjoni rakendusmäärus (EL) 2016/200 ja komisjoni delegeeritud määrus (EL) 2017/2295 (ELT L 136, 21.4.2021, lk 1).
         
            (9)  Basel Committee on Banking Supervision of the Bank for International Settlements, DIS Disclosure requirements, detsember 2019.
         
            (10)  Euroopa Parlamendi ja nõukogu määrus (EL) nr 1093/2010, 24. november 2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).